Document ID: 32012L0008

DIRETTIVA TA’ IMPLIMENTAZZJONI TAL-KUMMISSJONI 2012/8/UE
tat-2 ta’ Marzu 2012
li temenda d-Direttiva 2003/90/KE li tistabbilixxi miżuri ta’ implimentazzjoni għall-iskopijiet tal-Artikolu 7 tad-Direttiva tal-Kunsill 2002/53/KE fir-rigward tal-karatteristiċi li għandhom jiġu koperti bħala minimu mill-eżami u l-kundizzjonijiet minimi għall-eżami ta’ ċerti varjetajiet ta’ speċi ta’ pjanti agrikoli
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/53/KE tat-13 ta' Ġunju 2002 dwar il-varjetajiet komuni ta’ katalgi ta’ speċi ta’ pjanti agrikoli (1), u partikolarment l-Artikolu 7(2) (a) u (b) tagħha,
Billi:
(1)
Id-Direttiva tal-Kummissjoni 2003/90/KE (2) kienet adottata biex tiżgura li l-varjetajiet li l-Istati Membri jinkludu fil-katalgi nazzjonali tagħhom ikunu konformi mal-linji gwida stabbiliti mill-Uffiċċju Komunitarju tal-Varjetajiet tal-Pjanti (CPVO) fir-rigward ta’ karatteristiċi li għandhom jiġu inklużi bħala minimu miksub mill-eżami tal-ispeċi diversi u l-kundizzjonijiet minimi għall-eżami tal-varjetajiet, sakemm dawn il-linji gwida jkunu ġew stabbiliti. Għal varjetajiet oħra, din id-Direttiva tipprevedi li għandhom japplikaw il-linji gwida tal-Unjoni Internazzjonali għall-Protezzjoni ta’ Varjetajiet Ġodda ta’ Pjanti (International Union for Protection of new Varieties of Plants - UPOV).
(2)
Is-CPVO sadanittant stabbilixxa linji gwida ulterjuri għal għadd ta’ speċi oħra, u aġġorna dawk eżistenti.
(3)
Id-Direttiva 2003/90/KE għalhekk għandha tiġi emendata skont dan.
(4)
Il-miżuri stipulati f’din id-Direttiva jikkonformaw mal-opinjoni tal-Kumitat Permanenti dwar iż-Żerriegħa u l-Materjal ta’ Propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DIRETTIVA:
Artikolu 1
L-Annessi I u II mad-Direttiva 2003/90/KE huma mibdula bit-test fl-Anness ma' din id-Direttiva.
Artikolu 2
Għall-eżamijiet li nbdew qabel l-1 ta’ Ottubru 2012, l-Istati Membri jistgħu japplikaw id-Direttiva 2003/90/KE fil-verżjoni li kienet applikabbli qabel ma ġiet emendata b'din id-Direttiva.
Artikolu 3
L-Istati Membri għandhom jadottaw u jippubblikaw, sa mhux aktar tard mit-30 ta’ Settembru 2012, il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
Huma għandhom japplikaw dawk id-dispożizzjonijiet mill-1 ta' Ottubru 2012.
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati minn tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
Artikolu 4
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, it-2 ta’ Marzu 2012.

Labels: 12
15
6